El projecte té com a objectiu impulsar les indústries culturals i creatives de les regions d'Europa
Dijous, 9 de maig, l'ICEC participa en una Policy Round Table (Taula rodona sobre polítiques públiques) a Barcelona en el marc de la xarxa RCIA-Regional Creative Industries Alliance, un projecte cofinançat pel programa europeu Interreg que té com a objectiu la creació de xarxes i accions que permetin a diferents institucions i països europeus compartir exemples de bones pràctiques i desenvolupar polítiques comunes de suport a les indústries culturals creatives.
El projecte facilita l'intercanvi d'experiències i el coneixement de les polítiques interregionals de diversos països en els àmbits de la recerca i la innovació, la competitivitat de les empreses culturals, l'economia del coneixement i l'eficiència de recursos.
Amb un pressupost global d'1.877.340 euros, el projecte Regional Creative Industries Alliance està finançat en un 85% pel Fons Europeu per al Desenvolupament Regional (Interreg Europe) i contempla dues fases: 2017-2019 i 2020-2021.
Aquesta taula rodona, que s'emmarca en la primera fase del Projecte RCIA (2017-2019), durà a la ciutat comtal quatre experts internacionals per analitzar i debatre amb el soci català en la xarxa (la Cambra de Comerç de Barcelona, que al seu torn ha aglutinat a l'entorn del Projecte diferents agents, com ara l'ICEC) les polítiques, instruments i mesures adreçades a la creació de públics per a la cultura, així com per a discutir mesures i instruments concrets que en altres països han reeixit en aquest àmbit.
La trobada servirà, doncs, per avaluar i assessorar les polítiques de creació de públics que impulsa l'ICEC i per conèixer altres exemples d'iniciatives adreçades al mateix objectiu d'algun dels països socis de RCIA.
Entre d'altres temes, es posaran sobre la taula quins continguts han de contemplar les polítiques de creació de públics per ser eficients, la manera com el context polític i econòmic afecta a aquestes mesures i quins plans de desenvolupament de públic existeixen arreu d'Europa, així com també per conèixer itineraris de formació en polítiques de desenvolupament de públics impulsades per institucions privades i/o públiques arreu del continent.
Finalment, també es valorarà la necessitat de formar part d'una xarxa europea per promoure polítiques culturals adreçades a la creació i consolidació d'audiències culturals.
En total, participaran a la Policy Round Table onze persones, entre les quals la coordinadora del projecte RCIA, Christina Koch, que alhora és la responsable del departament d'indústries creatives i entreprenedoria de la institució austríaca AWS (Austria Wirtschaftsservice GmbH).
Els experts convidats són Jens Christensen, ex-director adjunt de la Direcció General d'Educació i Cultura de la Comissió Europea i Gitte Wille, directora d'Afers Culturals del Govern Regional de la part sud de Suècia.
La trobada també comptarà amb un observador vingut del Líban (Andre Abi Awad, fundador d'Entreprenergy) i amb Rasmus Wiinstedt Tscherning, CEO de la danesa Creative Business Cup com a moderador.
Els assistents catalans a la Policy Round Table són, per part de la Cambra de Comerç, Berta Pérez, Cap de l'Oficina de Projectes Europeus; Irene Cullerés, responsable de projectes de moda i retail i Leonie Hehn, directora de projectes.
De l'ICEC hi participaran el director, Miquel Curanta; el cap de l'Àrea de Desenvolupament Empresarial, Edgar Garcia –que ja ha participat com a expert en diverses Policy Round Tables arreu d'Europa – i la directora de l'Àrea de Públics, Sílvia Duran.
Dos dies abans de la Policy Round Table i com a part de la mateixa Regional Creative Industries Alliance, diversos participants europeus en el projecte viatjaran a Barcelona per mantenir una reunió de treball (Staff Exchange) amb els representants de l'ICEC i de la Cambra de Comerç.
De fet, aquests Staff Exchanges sempre es realitzen simultàniament a la Policy Round Table per aprofitar-ne les sinèrgies i aprofundir en les temàtiques tractades.
A diferència de les Policy Round Tables, que tenen per a objectiu debatre les polítiques de la regió amfitriona de la trobada, les visites d'estudi suposen una oportunitat per aprendre de manera pràctica sobre les experiències i les bones practiques desenvolupades per altres socis del projecte, de manera que s'amplia el coneixement sobre les polítiques regionals adreçades a les empreses culturals i creatives.
En aquest cas, a Barcelona es presentaran diversos casos d'èxit pel que fa a les Aportacions Reintegrables que l'ICEC ofereix a les empreses culturals, una eina innovadora que consisteix en l'aportació d'ajuts econòmics en forma de cofinançament que permet a les empreses disposar de liquiditat per endegar un projecte cultural.
Formen part del projecte RCIA nou institucions de 9 regions europees, que inclouen, a més de Catalunya, Àustria, Bèlgica, Dinamarca, Grècia, Letònia, Itàlia, Polònia i Romania.
El soci català del projectes és la Cambra de Comerç de Barcelona, que al seu torn aglutina diversos agents del sector a l'entorn de RCIA.
De fet, l'ICEC és un dels stakeholders locals convidats per la Cambra a formar part del Local Stakeholders Group.
També formen part del grup institucions com l'Institut de Cultura de Ajuntament de Barcelona i l'Agència per a la Competitivitat de l'empresa de la Generalitat de Catalunya, Acció.
Els socis del projecte tenen com a objectius comuns el suport al desenvolupament de les empreses creatives i culturals a fi de millorar la seva competitivitat, la millora del finançament d'aquestes empreses, la conscienciació a altres sectors econòmics i socials del potencial transformador de la cultura i les empreses que la desenvolupen i la col·laboració intersectorial per estimular la innovació i el creixement.